Foto’s: Veghonde tydens klopjag geredEen van die honde wat gered is Foto: DBV WAARSKUWING: Die foto’s onderaan die berig is grafies van aard en nie geskik vir kinders of sensitiewe lesers nie. Ses mans is in hegtenis geneem en 12 veghonde is in Ennerdale, Gauteng, gered tydens ŉ klopjag van die Dierebeskermingsvereniging se spesiale ondersoekeenheid. Die organisasie het Dinsdag in ŉ verklaring gesê die polisie se honde-eenheid en inspekteurs van die DBV het Saterdagaand die klopjag in Lawley uitgevoer. “Die beamptes het twee moeë, gebreekte en bebloede honde in die gevegput gevind,” lui die verklaring. “Een van die honde se skouers is ontwrig en uitgeskeur. Die tweede hond het gesukkel om asem te haal weens beserings aan sy keel. Hy het in die inspekteur se arms ineengestort.” Nog 10 honde is van die perseel gered, talle met verskeie beserings. Hulle is na ŉ veilige hawe geneem en ontvang mediese behandeling. Die mans sal Woensdag in die Protea-landdroshof in Soweto verskyn. “Die ondersoek duur voort. Nog persone sal binnekort in hegtenis geneem sal word.” Intussen het eNuus berig tientalle eienaars het met hul Amerikaanse veghonde deur die strate van Pretoria gestap vir bewusmaking oor dié ras. Veghonde word glo toenemend deur sindikate gesteel wat hondegevegte reël. ‘n Groep soldate en polisiebeamptes bewyer hulle nou om dit te stop. (Die video volg onderaan die foto’s.)